Елин Пелин
Хей, шейнице моя малка

chitanka.info

Хей, шейнице

моя малка,

хайде двама

на пързалка!

Аз на тебе

ще да седна,

по кората

гладка ледна

ще се пусна

кат стрела.

Тра-ла-ла,

тра-ла-ла —

ще се пусна

кат стрела!

Ей, шейнице

моя малка,

моя пъргава

другарка,

по планинските

плещи

сняг блещи,

искри, мраз —

там желая

с тебе аз

да надбегна

вятъра!

Тра-ра-ра,

тра-ра-ра —

да надбегна

вятъра!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.